DÔVODOVÁ    SPRÁVA

Všeobecná časť

	Nájom poľnohospodárskych a lesných nehnuteľností  je   v   našom právnom poriadku riešený viacerými všeobecne záväznými právnymi normami rozdielnej právnej sily.

	Všeobecne je otázka nájmu ako takého riešená v § 663  a 684 Občianskeho zákonníka.

	Nariadenie vlády č. 208/1994 Z.z. upravilo túto otázku v zmysle zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov.

	Vzhľadom na to, že v danom prípade vznikol nájomný vzťah zo zákona, bolo potrebné upraviť obsah práv a povinností riadneho hospodára, ustanoviť výpovedné dôvody na vypovedanie nájomného vzťahu, ktorý vznikol zo zákona a ďalšie technické podrobnosti.

	Citované nariadenie vlády taxatívne upravuje aj otázku obsahu nájomných zmlúv. Okrem iných náležitostí má obsahovať aj bližšie určenie kvality pôdy v rámci jej zatriedenia do BPEJ na základe posudku, ktorý nie je starší ako 6 mesiacov, čo pri dnešnej rozdrobenej držbe pozemkového vlastníctva značne predražuje nájom predovšetkým poľnohospodárskej pôdy a v mnohých prípadoch je to aj technicky nemožné.

Uvedený návrh nemá dopad na štátny rozpočet a v nadväznosti na riešenie navrhovanej problematiky nebol predložený a ani nemá byť predmetom rokovania Rady hospodárskej a sociálnej dohody SR v zmysle zákona č. 106/1999 Z.z. Návrh nemá dopad na tvorbu pracovných miest v zmysle uznesenia vlády Slovenskej republiky č. 100/2000.

K otázke nájmu poľnohospodárskej a lesnej pôdy v súčasnosti ministerstvo pripravuje zákon, ktorý by mal túto problematiku riešiť komplexne aj z medzinárodného pohľadu.

DOLOŽKA  ZLUČITEĽNOSTI
návrhu nariadenia vlády s právom Európskej únie

1.	Navrhovateľ nariadenia vlády: vláda Slovenskej republiky

2.	Názov návrhu nariadenia vlády: Nariadenie vlády Slovenskej republiky, ktorým sa mení nariadenie vlády Slovenskej republiky č. 208/1994 Z.z. o nájme poľnohospodárskych a lesných nehnuteľností a o nájme poľnohospodárskeho podniku

3.	V práve Európskej únie nie je problematika predloženého návrhu upravená.

4.	Návrh nariadenia vlády svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.

5.	Charakteristika právnych noriem Európskej únie, ktorými je upravená problematika návrhu nariadenia vlády:  Problematika predloženého návrhu nariadenia vlády nie je upravená v práve EÚ.

6.	Vyjadrenie stupňa kompatibility s právnou normou Európskej únie: Uvedená problematika nie je upravená v práve Európskej únie.

Osobitná časť

	Vzhľadom na rozdrobenosť pozemkového vlastníctva v  Slovenskej republike a v mnohých prípadoch aj technickú obtiažnosť, zatriedenie konkrétneho pozemku do BPEJ sa navrhuje vypustiť ustanovenie, ktoré zaväzovalo  podnikateľov hospodáriacich na pôde pre  účely nájmu objednávať znalecké posudky pre bližšie určenie kvality pozemku.

	Fakultatívny obsah nájomnej zmluvy, na ktorý sme poukázali vo všeobecnej časti,  sa v praxi ukázal ako časovo a finančne náročný pri uzatváraní nájomných zmlúv s drobnými vlastníkmi pozemkov. Dôvodom konštatovania tejto skutočnosti je to, že pri nezjednotenom operáte katastra nehnuteľností nie je možné stanoviť BPEJ.

	Ďalším dôvodom je aj skutočnosť, že v zastavaných častiach obcí a pre lesné pozemky údaje BPEJ sú stanovené len výnimočne a v malom rozsahu.

	Vzhľadom na uvedené sa navrhuje vypustiť toto ustanovenie z nariadenia vlády.